T L A Č O V Á S P R Á V A

**Na Koncerte pre Ukrajinu vystúpia Spevácky zbor Lúčnica, Para, Slobodná Európa, Peter Lipa, RozpoR, Mila Medvedovska, Katka Koščová, Daniel Špiner a ďalší**

**Svätý Jur, 24. februára 2025 - Dnes sú to tri roky, odkedy bola Ukrajina brutálne napadnutá vojskami Ruskej federácie. Symbolicky v deň tohto výročia oznámil festival Pohoda konanie ďalšieho Koncertu pre Ukrajinu, ktorý organizuje každoročne od začiatku plnoformátovej vojny v roku 2022. Koncert sa uskutoční v nedeľu 16. marca na Hlavnom námestí v Bratislave.**

Na Koncerte pre Ukrajinu vystúpia skupiny Para, Slobodná Európa, RozpoR, ukrajinská speváčka Mila Medvedovska s Katkou Koščovou a klaviristom Danielom Špinerom, Peter Lipa aj Spevácky zbor Lúčnica. Okrem nich svoju účasť prisľúbili aj ďalší umelci a umelkyne, ktorých organizátori zverejnia v najbližších dňoch.

„Jednou z úloh umenia je reagovať na spoločenské dianie. Je dôležité, aby sa aj umelecká scéna stavala za hodnoty humanizmu, aby vyjadrovala podporu hrdinskému zápasu Ukrajiny za svoju a našu slobodu. Je dôležité ukázať, že na Slovensku žijú ľudia, ktorí majú srdcia na správnom mieste,” hovorí o organizovaní Koncertu pre Ukrajinu Michal Kaščák z festivalu Pohoda a zároveň dodáva: „Veríme, že na Slovensku väčšina ľudí podporuje zápas našich susedov za slobodu a hodnoty humanizmu. Koncert pre Ukrajinu je umeleckou reakciou na bezprecedentné násilie ruského režimu, je vyjadrením spolupatričnosti a solidarity s napadnutou krajinou a s ľuďmi, ktorí sú zasiahnutí týmto konfliktom. Vážime si účasť každého umelca či umelkyne, veríme, že sa na námestí stretne veľa ľudí.”

Koncert pre Ukrajinu sa začne v nedeľu 16. marca o 19.00 hod. a vstup pre verejnosť je voľný. Pre tých, ktorí sa na Koncerte pre Ukrajinu na Hlavnom námestí v Bratislave nemôžu zúčastniť, pripravujú organizátori priamy prenos, ktorý bude možné sledovať na facebookovej stránke festivalu Pohoda.

FB event Koncert pre Ukrajinu 2025: <https://fb.me/e/7dIGTG8xG>

Presskit (v prípade použitia fotiek prosíme o zverejnenie mena fotografa):

<https://drive.google.com/drive/folders/1DsqnQJFeAUA6q1p9CmcNH1IJsSVp4l74?usp=sharing>

**Kontakt pre médiá**:

Lukáš Grešš, PR & Media Director

Mob: +421 915 778 020

[lukas@pohodafestival.sk](mailto:lukas@pohodafestival.sk)

[www.pohodafestival.sk](http://www.pohodafestival.sk)